钦定古今图书集成/明伦汇编/氏族典/第146卷 > 孙惠
## 钦定古今图书集成/明伦汇编/氏族典/第146卷 > 孙惠

按《晋书孙惠传》：“惠字德施，吴国冨阳人，吴豫章太守
贲曾孙也。父祖并仕吴，惠口讷好学，有才识，州辟不
就，寓居萧沛之间。永宁初，赴齐王冏义讨赵王伦，以
功封晋兴县侯，辟大司马户曹掾，转东曹属。冏骄矜
僭侈，天下失望，惠献言于冏，讽以五难四不可，劝令
归藩，辞甚切至，冏不纳。惠惧罪，辞疾去。顷之，冏果败。”
成都王颖荐惠为大将军参军，领奋威将军、白沙督。
是时，颖将征长沙王乂，以陆机为前锋都督。惠与机
同乡里，忧其致祸，劝机让都督于王粹。及机兄弟被
戮，惠甚伤恨之。时惠又擅杀颖，牙门将梁儁惧罪，因
改姓名以遁。后东海王越举兵下邳，惠乃诡称“南岳
逸士秦秘之”，以书干越，越省书榜道以求之，惠乃出
见越即以为记室参军，专掌文疏，豫参谋议。除散骑
郎，太子中庶子，复请补司空从事中郎。越迁太傅，以
惠为军谘祭酒。除秘书监，不拜，转彭城内史，广陵相。
迁广武将军、安封内史。以迎大驾之功，封临湘县公。
元帝遣甘卓讨周馥于寿阳，惠乃率众应卓，馥败走
庐江。何锐为安丰太守惠权留郡境锐以他事收惠
下人推之惠既非南朝所授常虑谗间因此大惧遂
攻杀锐奔入蛮中寻病卒时年四十七丧还乡里朝
廷明其本心追加吊赙。